ไทยพาณิชย์เล็งลุยหุ้นเล็ก
บลจ.ไทยพาณิชย์ สนใจลงทุนหุ้นขนาดเล็ก เผยอยู่ระหว่างศึกษา ยอมรับหวั่นความเสี่ยงสูง
29 ก.ย. 2557

บลจ.ไทยพาณิชย์ สนใจลงทุนหุ้นขนาดเล็ก เผยอยู่ระหว่างศึกษา ยอมรับหวั่นความเสี่ยงสูง 
นายธนวัฒน์ พานิชเกษม รองกรรมการผู้อำนวยการและประธานเจ้าหน้าที่บริหารการลงทุน กลุ่มจัดการลงทุน บริษัทหลักทรัพย์จัดการกองทุน (บลจ.) เปิดเผยว่า บลจ.ไทยพาณิชย์ อยู่ระหว่างศึกษาความเป็นไปได้ในการลงทุนหุ้นขนาดกลางและเล็กในตลาดหุ้นไทย เพราะคาดว่าบริษัทขนาดกลางและเล็กจะได้ประโยชน์จากการขยายตัวทางเศรษฐกิจ โดยเฉพาะจากนโยบายที่เกี่ยวกับการวิจัยและพัฒนา 
"การฟื้นตัวทางเศรษฐกิจจะทำให้หุ้นขนาดกลางและเล็กเติบโตได้สูง ซึ่งอาจจะเติบโตได้มากถึง 30-50% ต่อปี โดยเฉพาะในปีนี้ที่หุ้นนอกกลุ่ม SET50 มีผลตอบแทนชนะหุ้นในกลุ่ม SET50 เนื่องจากนักลงทุนต่างชาติยังไม่กลับเข้ามาลงทุน" นายธนวัฒน์ กล่าว 
นายธนวัฒน์ กล่าวอีกว่า หุ้นขนาดกลางและเล็กมีความเสี่ยงสูง เนื่องจากราคามีการแกว่งตัวค่อนข้างมาก และมีสภาพคล่องน้อย จึงทำให้กองทุนขนาดใหญ่เข้าไปลงทุนได้ยาก เพราะการซื้อขายในแต่ละครั้งจะส่งผลกระทบต่อราคาหุ้น นอกจากนี้เมื่อต้องการขายอาจจะขายได้ยากกว่าหุ้นขนาดใหญ่ 
"เราจึงต้องศึกษารูปแบบของการลงทุนที่เหมาะสมด้วย เช่น อาจจะต้องออกกองทุนที่จำกัดมูลค่ากองทุนไม่ให้สูงเกินไป" นายธนวัฒน์ กล่าว 
นายธนวัฒน์ยังกล่าวถึงกองทุนเปิดไทยพาณิชย์หุ้นระยะยาว เอ็ม เอ ไอ (SCBLT3) ว่า ในปัจจุบันปรับนโยบายการลงทุนจากหุ้นขนาดเล็กในตลาดเอ็ม เอ ไอ มาเป็นการลงทุนหุ้น ทั่วไปแทน เนื่องจากกองทุนมีขนาดใหญ่ มูลค่าประมาณ 2,500 ล้านบาท จึงอาจเกิดปัญหาสภาพคล่อง 
"ตอนนี้ SCBLT3 ไม่มีการลงทุนหุ้นในเอ็ม เอ ไอ เลย" นายธนวัฒน์ กล่าว 
ทั้งนี้ ข้อมูลจากบริษัท มอร์นิ่งสตาร์ รีเสิร์ช (ประเทศไทย) แสดงผลดำเนินงานย้อนหลังตั้งแต่ต้นปีจนถึงวันที่ 25 ก.ย. 2557 ของกองทุนหุ้นที่มีนโยบายลงทุน หุ้นทั่วไปจำนวน 34 กองทุน มีกองทุน ที่มีนโยบายลงทุนในหุ้นขนาดกลางและเล็กติดอยู่ใน 10 อันดับแรก 3 กองทุน โดยกองทุนที่มีผลดำเนินงานดีที่สุด คือ กองทุนทิสโก้ Mid/Small Cap อิควิตี้ ผลตอบแทน 47.56% และอันดับ 2 คือ กองทุนบัวหลวง Small-Mid Cap เพื่อ การเลี้ยงชีพ ผลตอบแทน 36.44% และกองทุนอเบอร์ดีน สมอลแค็พ ผลตอบแทน 24.89% 
ขณะที่ในช่วงเวลาเดียวกัน ดัชนีตลาดหลักทรัพย์แห่งประเทศไทย ปรับเพิ่มขึ้น 29.35% 
กองทุนทิสโก้ Mid/Small Cap อิควิตี้ มีนโยบายลงทุนบริษัทขนาดกลางและขนาดเล็ก ที่บริษัทจดทะเบียนในตลาดหลักทรัพย์ฯ และ/หรือตลาดหลักทรัพย์ เอ็ม เอ ไอ ที่มีมูลค่าหลักทรัพย์ตามราคาตลาดไม่เกิน 5 หมื่นล้านบาท ในวันทำการก่อนหน้าที่จะลงทุน 
เมื่อวันที่ 27 มิ.ย. 2557 หุ้น 5 อันดับแรกที่กองทุนนี้ลงทุน ประกอบด้วย โรงแรมเซ็นทรัลพลาซา โรงพยาบาล จุฬารัตน์ วี จี ไอ โกลบอล มีเดีย พี.ซี.เอส.แมชีน กรุ๊ป โฮลดิ้ง และเวิร์คพอยท์ เอ็นเทอร์เทนเมนท์ 
ขณะที่กองทุนบัวหลวง Small-Mid Cap เพื่อการเลี้ยงชีพ กำหนดนโยบายลงทุนในบริษัทจดทะเบียนในตลาดหลักทรัพย์ฯ และหรือตลาดหลักทรัพย์ เอ็ม เอ ไอ ที่มีมูลค่าหลักทรัพย์ตาม ราคาตลาด ไม่เกิน 2 หมื่นล้านบาท ณ วันที่ลงทุน โดยเมื่อวันที่ 29 ส.ค. 2557 กองทุนลงทุนในหุ้น 5 อันดับแรก ได้แก่ บริษัท เอเซียเสริมกิจลีสซิ่ง พีทีจี เอ็นเนอยี โรงพยาบาลจุฬารัตน์ ปัญจวัฒนาพลาสติก และซิมโฟนี่ คอมมูนิเคชั่น 
กองทุนอเบอร์ดีน สมอลแค็พ เน้นหนักการลงทุนหุ้นบริษัทที่จดทะเบียนในตลาดหลักทรัพย์ฯ ที่มีมูลค่าการตลาด ไม่เกิน 2 หมื่นล้านบาท ณ วันที่ลงทุนครั้งแรก หุ้น 5 อันดับแรกที่กองทุนลงทุน ได้แก่ ทิสโก้ไฟแนนเชียลกรุ๊ป กรุงเทพประกันภัย บิ๊กซี ซูเปอร์เซ็นเตอร์ แอล. พี.เอ็น. ดีเวลลอปเม้นท์ และอิออน ธนสินทรัพย์ (ไทยแลนด์)